He mea e hikaka ana te whakaaro ki roto i ō tātou ngākau ō tātou nei tamariki mokopuna, nō reira, kia kaha te Tāhuhu o Te Mātauranga ki te toha atu ngā rawa, ki te toha atu ngā rauemi ki ō tātou nei pouako, ki ō tātou nei kura. I tautoko au i ngā kōrero o Te Tiamana i kōrero mai ia mō tō tātou nei hapori turi i kōrerohia mai, he mea tika te kōrero, e toru ngā reo o Aotearoa nei: ko te reo Pākehā, ko te reo Māori me te reo tohu o te turi, nō reira e tautoko ana mātou ngā Kākāriki kia whai wāhi anō rātou ki roto i ngā tahua pūtea kia āhei rātou mēnā ka haere rātou ki tētahi hui e hāpai ana ngā āhuatanga o Matariki ka taea e rātou te mārama ana ngā kōrero. Nō reira tautoko ana mātou ki tērā, tērā o ngā whakatau mō ō tātou nei hapori turi, ō tātou nei whānau turi.